ক্রিকেটার ঋষাভ পান্থ গাড়ি দুর্ঘটনায় গুরুতর আহত
ভারতীয় উইকেটরক্ষক-ব্যাটসম্যান ঋষাভ পান্থ উত্তরাখণ্ডে এক গাড়ি দুর্ঘটনায় আহত হয়েছেন। তার গাড়িটি সম্পূর্ণ পুড়ে গেছে বলে জানিয়েছে সংবাদ সংস্থা এএনআই।
শুক্রবার ভোরে দুর্ঘটনার সময়ে মি. পান্থ নিজেই ওই মার্সিডিজ গাড়িটি চালাচ্ছিলেন বলে জানা গেছে।
সংবাদসংস্থা পিটিআই খবর দিয়েছে জাতীয় মহাসড়ক-৫৮ দিয়ে যাওয়ার সময়ে রূরকির কাছে মাঙ্গালুর থানা এলাকায় মি. পান্থের গাড়িটি রাস্তার ডিভাইডারে ধাক্কা মারে। এরপরেই গাড়িতে আগুন লেগে যায়।
গাড়িতে তিনি একাই ছিলেন বলে পুলিশ জানিয়েছে
গাড়ির কাঁচ ভেঙ্গে ঋষাভ পান্থ কোনও মতে বেরিয়ে আসেন। তার মাথায়, পায়ে আর পিঠে গুরুতর চোট আছে বলে হাসপাতাল সূত্রগুলি জানিয়েছে।
তার পিঠ অনেকটা পুড়ে গেছে বলে চিকিৎসকরা জানিয়েছেন, কিন্তু তার অবস্থা স্থিতিশীল।
দমকল বাহিনী মি. পন্থের গাড়ির আগুন নেভায়।
উত্তরাখন্ড পুলিশের মহানির্দেশক অশোক কুমার সংবাদমাধ্যমকে জানিয়েছেন গাড়ি চালানোর সময়ে তিনি ঘুমিয়ে পড়েছিলেন বলে নিজেই পুলিশকে জানিয়েছেন মি. পান্থ।
হরিদ্বার জেলার পুলিশ সুপার (গ্রামীণ) সওয়াপন কিশোর সংবাদ সংস্থা এ এন আইকে জানিয়েছেন ক্রিকেটারকে প্রথমে স্থানীয় একটি হাসপাতালে নিয়ে যাওয়া হয়, পরে তাকে দেরাদুনের  ম্যাক্স হাসপাতালে ভর্তি করা হয়েছে।
বাংলাদেশের সঙ্গে সিরিজ খেলার পরে ঋষাভ পান্থ দুবাইতে গিয়েছিলেন বলে ভারতের ইংরেজি সংবাদপত্র হিন্দুস্থান টাইমস জানিয়েছে। সেখানে প্রাক্তন ভারত অধিনায়ক মহেন্দ্র সিং ধোনির সঙ্গে দেখাও করেন।
এ সপ্তাহের গোড়ার দিকে দেশে ফিরে আসেন ভারতীয় দলের এই উইকেটরক্ষক-ব্যাটসম্যান।
উত্তরাখণ্ডের রূরকিতেই বাড়ি ঋষাভ পান্থের। গাড়ি নিয়ে তিনি বাড়ির দিকেই যাচ্ছিলেন।

Summary Not Found